Հակոբ Հակոբյան (հասարակական գործիչ)

Հակոբ Սամվելի Հակոբյան (հոկտեմբերի 4, 1984(1984-10-04), Նոր Երզնկա, Նաիրիի շրջան, Հայկական ԽՍՀ, ԽՍՀՄ), հասարակական գործիչ, «Վերածնունդ» մշակութային և ինտելեկտուալ հիմնադրամի տնօրեն, «Startup Armenia» գիտակրթական հիմնադրամի հիմնադիր, Միասին երիտասարդական շարժման հիմնադիր և ղեկավար։


== Կենսագրություն ==
Ծնվել է 1984 թվականի հոկտեմբերի 4-ին Կոտայքի մարզի Նոր Երզնկա գյուղում։ 1990 թվականից 2000 թվականը սովորել է գյուղի միջնակարգ դպրոցում։ 2002 թվականին ընդունվել է Երևանի պետական համալսարանի միջազգային հարաբերություններ ֆակուլտետի քաղաքագիտություն բաժինը, որը 2006 թվականին ավարտել է գերազանցության դիպլոմով։ 2006 թվականին ընդունվել է մագիստրատուրա` նույն մասնագիտությամբ, որը ավարտել է 2008 թվականին։ 2009 թվականին եղել է Երևանի պետական համալսարանի միջազգային հարաբերություններ ֆակուլտետի քաղաքագիտության ամբիոնի ասպիրանտ։ 2011 թվականին ավարտել է ասպիրանտուրան և ՀՀ ՊՆ Դրաստամատ Կանայանի անվան Ազգային ռազմավարական հետազոտությունների ինստիտուտում պաշտպանել գիտական թեզ՝ «Ինֆորմացիոն հասարակության կայացումը ՀՀ-ում» թեմայով, ստացել քաղաքական գիտությունների թեկնածուի գիտական աստիճան։ Ամուսնացած է‚ ունի մեկ որդի։


== Կարիերա ==
2006 թվականին հիմնել է «ՆԱՐՕ երեք» ՍՊԸ-ն, որը սկսել է «Հզոր չիպսեր»-ի արտադրությունը։
2008 թվականին հիմնել է Միասին երիտասարդական շարժումը։
2013 թվականի նոյեմբերին նշանակվել է «Ինտելեկտուալ Ռենեսանս» հիմնադրամի տնօրեն։
2015 թվականին հիմնել է Startup Armenia» գիտակրթական հիմնադրամը։
2017 թվականին նշանակվել է «Վերածնունդ» մշակութային և ինտելեկտուալ հիմնադրամի տնօրեն։


== Միասին երիտասարդական շարժում ==

Միասին երիտասարդական շարժման իրականացրած գործունեության հիմքում ընկած է Հայաստանի Հանրապետությունում բարեփոխումների իրականացումը։ Հակոբ Հակոբյանի ղեկավարությամբ Միասին երիտասարդական շարժումը իրականացրել է տարբեր ոլորտներին առնչվող մոտ 150 ծրագրեր, որոնցից հատկանշական են՝ կոռուպցիայի դեմ պայքարի ծրագիրը Երևանի մի շարք բուհերում, ճանապարհային երթևեկության կանոններին հետևելու հորդորը, կանանց միջազգային օրվան նվիրված ֆլեշմոբը, մայրության և գեղեցկության օրվան նվիրված ակցիան, Սումգաիթի ջարդերի 24 ամյա տարելիցին նվիրված ֆլեշմոբը, 2009-2014 թվականներին իրականացված «Միասին» համահայկական երիտասարդական կրթական ֆորումները, որոնց հյուրընկալվել են բազմաթիվ բարձրաստիճան պաշտոնյաներ։


== «Վերածնունդ» մշակութային և ինտելեկտուալ հիմնադրամ ==
«Վերածնունդ» մշակութային և ինտելեկտուալ հիմնադրամը շահույթ չհետապնդող, ոչ առևտրային կազմակերպություն է։ «Ինտելեկտուալ Ռենեսանս» հիմնադրամը ստեղծվել է 2013 թվականին և հիմնադրված օրվանից հիմնադրամի տնօրեն է եղել Հակոբ Հակոբյանը։
«Ինտելեկտուալ Ռենեսանս» և «Մշակութային Վերածնունդ» հիմնադրամները գործում էին առանձին մինչև 2017 թվականը։ 2017 թվականին հիմնադրամները միավորվել են և շարունակում են իրենց գործունեությունը «Վերածնունդ» մշակութային և ինտելեկտուալ հիմնադրամ անունով, որի ղեկավարությունը հանձնվեց Հակոբ Հակոբյանին։
Հիմնադրամը զբաղվում է հայկական ինտելեկտուալ և մշակութային ժառանգության պահպանմամբ, զարգացմամբ և տարածմամբ։ Այդ նպատակով հիմնադրամն իրականանցրել է մի շարք նախագծեր, ինչպիսիք են՝ «Տղամարդիկ» արձանախմբի և «Վարք Հավերժության» քանդակի տեղադրումը Երևանում, աջակցությունը հայերեն Վիքիպեդիայի ստեղծմանը և զարգացմանը, Հայկական Ազգային Երաժշտական Գանձարանը (armenianmusic.am), Սարոյան Հաուսը, աջակցությունը «Հայ ֆեստ» միջազգային թատերական փառատոնին, աջակցությունը «Քան Ակադեմիայի» հայաստանյան գրասենյակին, Նարեկացու Վերածնունդը, աջակցությունը Հանրային Ռադիոյի «Ոսկե ֆոնդի» ստեղծմանը և այլն։ Հիմնադրամը վերահրատարակել է նաև մի շարք արժեքավոր գրքեր, իսկ որոշները գնել և ի պահ է հանձնել Մատենադարանին։


== Ստարտափ Արմենիա ==

Հակոբ Հակոբյանի կողմից 2015 թվականին հիմնադրվեց «Ստարտափ Արմենիա» հիմնադրամը։ «Ստարտափ Արմենիա» գիտակրթական հիմնադրամի հիմնական նպատակն է զարգացնել ստարտափ էկոհամակարգը Հայաստանում, աջակցել ստարտափ համայնքին, որտեղ կստեղծվեն նորարարական գաղափարներ, ստարտափերներնը կկարողանան հաստատել նոր համագործակցություններ, բարելավել իրենց գիտելիքներն ու հմտություններն այդ բնագավառում։
Այդ նպատակով հիմնադրամն իրականացրել և շարունակում է իրականացնել բազմաթիվ նախագծեր, որանցից են՝ ստարտափ ակումբներշի ստեղծումը ՀՀ մարզերում, Ստարտափ փաբը, «Startup Woman», «The Startup Times Daily», «Armenia Startup Awards», «Coworking Armenia», «Sevan Startup Summit» և «Seaside Startup Summit» նախաձեռնությունները և այլն։


=== Seaside Startup Summit ===
Seaside Startup Summit-ը առաջին ոչ ֆորմալ ստարտափ միջոցառումն է և առաջին ստարտափ վրանային ճամբարը աշխարհում։ Ստեղծվել է 2016 թվականին «Startup Armenia» հիմնադրամի կողմից։ Առաջին անգամ անցկացվել է Սևանի ափին և կրել «Սևան Ստարտափ Սամմիթ» անվանումը։ Մեկշաբաթյա ճամբարի ընթացքում ստարտափերներն ու ներդրողները ունենում են եզակի հնարավորություն ոչ ֆորմալ միջավայրում շփվելու, կիսելու փորձ և գաղափարներ, հաստատելու նոր համագործակցություններ և գտնելու գործընկերներ։
Seaside Startup Summit-ը ընդլայնել է իր շրջանակները, և կազմակերպել է միջազգային մասշտաբով ստարտափ համաժողով ԱՄԷ-ում (8-12 փետրվար, 2018) և Հնդկաստանում (6-11 մարտ, 2018)։
Հաջորդ Seaside Startup Summit-ը տեղի է ունենալու 2020 թվականին Բարսելոնայում։


== Ծանոթագրություններ ==